 Na WAANDISHI WETU WAZIRI wa Usalama wa Ndani, Kithure Kindiki amewaonya maafisa wa polisi dhidi ya upendeleo wanapoingilia kati mapigano katika mji wa Sondu ulioko katika mpaka wa kaunti za Kisumu na Kericho. Akiongea alipozuru eneo hilo jana asubuhi, Profesa Kindiki alisema hatua hiyo ya polisi inaweza kuchochea zaidi uhasama na vita baina ya jamii mbili zinazoishi katika eneo hilo. “Maafisa wa polisi wanapaswa kila mara kuwa katika mstari wa mbele kudumisha amani, kwa kuwa hilo ndilo jukumu lao kuu. Hawa ni maafisa wa usalama wa kitaifa na wanapaswa kuendesha kazi hiyo bila mapendeleo yoyote,” akasema. “Hawafai kuonekana kukabili wahalifu kutoka jamii moja na kusaza wahalifu kutoka jamii nyingine. Mhalifu ni mhalifu na hana kabila” akaongeza Profesa Kindiki, ambaye alikuwa ameandamana na Katibu katika Wizara yake Raymond Omollo na maafisa wengine wa usalama. Profesa Kindiki pia aliwashauri maafisa wa usalama kutoka kaunti za Kisumu na Kericho kushirikiana nyakati zote wanapoendesha operesheni za kiusalama katika maeneo hayo ya mipaka. “Siku moja polisi kutoka hapa Kericho wanafaa kuwaita wenzao kutoka Kisumu na kuendesha doria za usalama katika eneo hili wakitumia gari moja. Tembea kila mahali na kukomesha hii dhana kwamba, hauwezi kuenda mahala ambapo watu wamejeruhiwa eti kwa sababu unajikita katika eneo lako la kazi,” Profesa Kindiki akasema. Waziri alisema hayo baada ya viongozi wa Azimio kutoka eneo la Nyanza kuwasuta maafisa wa usalama kwa kupendelea watu kutoka kaunti ya Kericho wanapokabiliana na wachochezi wa vita hivyo. Gavana wa Kisumu Anyang’ Nyong’o alilalamikia mienendo ya polisi waliotwikwa wajibu wa kutuliza mapigano hayo. “Tumepokea ripoti kwamba, wanapendelea na wameonekana wakisimama bila kufanya lolote vijana wenye mishale na silaha zingine butu wawapoingia ndani ya soko la Sondu na kuwashambulia wafanyabiashara. Polisi walipaswa kuwazuia, kuwanyang’anya silaha na kuwatia mbaroni,” akasema Profesa Nyong’o. Kufikia jana, watu wanne walikuwa wameripotiwa kuuawa na wengine 15 kujeruhiwa kufuatia mapigano hayo yaliyotokea Jumatano wakati wa maandamano yaliyoitishwa na muungano wa Azimio kupinga kupanda kwa gharama ya maisha. Wengi wa watu waliolazwa katika Hospitali ya Kimisheni ya Nyabondo, Hospitali ya Kaunti Ndogo ya Sigowet na Hospitali ya Rufaa ya Jaramogi Oginga Odinga (JOOTRH), Kisumu walikuwa na majeraha ya risasi, mishale na mikuki. Kwa mfano, katika hospital ya Nyabondo, watu watano waliolazwa humo walikuwa na majeraha ya risasi, watatu wakiwa na majeraha ya mkuki na saba wakiwa na mishale iliyokwama katika miili yao. Mmoja wao, Collins Ouma, mkazi wa Nyabondo, alisema: “Sikuwa Sondu tangu asubuhi, nilienda tu jioni nikidhani fujo zilikuwa zimeisha. Lakini nikiwa barabarani kurudi nyumbani, nilikutana na watu sita walionivamia kwa mishale nilipojaribu kutoroka”. Duru zilisema miongoni mwa watu watano waliolazwa katika hospitali ya kaunti ndogo ya Sigowet, mmoja alikufa jana wahudumu wa afya walipokuwa wakitoa mshale uliokwama kifuani mwake. Kwa miaka kadhaa sasa, eneo la Sondu limeshuhudia mapigano ya watu kutoka jamii ya Waluo na Wakalenjin kufuatia mzozo wa mpaka, wizi wa mifugo na uhasama wa kikabila na kisiasa. Mapigano mengine sawa na hayo yamekuwa yakishuhudiwa kila mara katika maeneo ya karibu ya Chemelil (kwenye mpaka wa kaunti za Kisumu na Nandi), Sotik-Borabu (kwenye mpaka wa kaunti za Nyamira na Kisii) na Transmara-Kisii (kwenye mpaka wa kaunti za Kisii na Narok). Idadi kubwa ya watu kutoka jamii husika wameuawa katika vita hivyo, mifugo wakiibiwa, nyumba zikiteketezwa pamoja na mali ya thamani kubwa kuharibiwa. Sawa na hali iliyoshuhudiwa mjini Sondu, maafisa wa usalama wamekuwa wakielekezewa lawama kwa kupendelea jamii fulani katika vita hivyo. Hii ni kutokana na kile kinachotajwa kama miegemeo ya kisiasa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  